CELEX: 
Language: mt
Date: 2019-03-08 00:00:00
Title: REGOLAMENT DELEGAT TAL-KUMMISSJONI (UE) .../... li jistabbilixxi r-regoli dwar ir-rekwiżiti speċifiċi għat-taħriġ tal-persunal biex iwettaq ċerti kontrolli fiżiċi fil-postijiet ta’ kontroll fuq il-fruntiera

MEMORANDUM TA’ SPJEGAZZJONI
            
            
               1.KUNTEST ĠURIDIKU TAL-ATT DELEGAT
            
            
               Ir-Regolament (UE) 2017/625 tal-Parlament Ewropew u tal-Kunsill jistabbilixxi r-regoli dwar it-twettiq ta’ kontrolli uffiċjali mill-awtoritajiet kompetenti tal-Istati Membri. Dan jipprevedi li ċerti kategoriji ta’ annimali u ta’ oġġetti ġejjin minn pajjiżi terzi jridu jkunu soġġetti għal kontrolli uffiċjali fil-post ta’ kontroll fuq il-fruntiera tal-ewwel wasla fl-Unjoni. 
            
            
               Sabiex tiġi vverifikata l-konformità mal-leġiżlazzjoni tal-Unjoni dwar il-katina agroalimentari u sabiex jiġi żgurat ċertu standard ta’ kompetenza, l-awtoritajiet kompetenti fil-postijiet ta’ kontroll fuq il-fruntiera huma meħtieġa jaħtru l-persunal li jwettqu l-kontrolli fiżiċi fuq ċerti prodotti jew li jassistu lill-veterinarju uffiċjali fit-twettiq tal-kontrolli fiżiċi fuq l-annimali u fuq il-laħam, unikament meta jkunu rċevew it-taħriġ xieraq rilevanti għall-kompiti tagħhom. 
            
            
               F’dan ir-rigward, dan l-abbozz ta’ regolament delegat jistabbilixxi l-obbligu tal-awtoritajiet kompetenti li jiżviluppaw u jorganizzaw it-taħriġ għall-persunal involut fit-twettiq tal-kontrolli fiżiċi u jistabbilixxi s-suġġetti rilevanti għat-taħriġ.
            
            
               Sabiex jiġi evitat piż bla bżonn, l-abbozz tar-regolament jagħti l-possibbiltà lill-awtoritajiet kompetenti li jaħtru persunal li ma jkunx ħa sehem fit-taħriġ speċifikat fih, meta dawn ikunu ħadu taħriġ dwar l-istess suġġetti bħala parti mill-attivitajiet ta’ taħriġ jew bħala parti mill-programmi ta’ skambju organizzati mill-Kummissjoni skont l-Artikolu 130 tar-Regolament (UE) 2017/625.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Ġew ikkonsultati l-Grupp ta’ Esperti tal-Kummissjoni “kontrolli uffiċjali” (E00911) u l-partijiet ikkonċernati.
            
            
               L-abbozz tar-regolament delegat ibbażat fuq l-Artikolu 49(5) tar-Regolament (UE) 2017/625 ġie ppreżentat u diskuss informalment f’għadd ta’ laqgħat mal-Membri tal-Grupp ta’ Esperti. Id-diskussjonijiet informali kkontribwew għat-tħejjija ta’ abbozz li ma ppreżentax kwistjonijiet kontroversjali. 
            
            
               Ma saret l-ebda valutazzjoni tal-impatt, għaliex ir-regolament delegat mhux mistenni li jkollu impatt negattiv sinifikanti.
            
            
               Is-sit web tal-Kummissjoni (https://ec.europa.eu/info/law/better-regulation/have-your-say_en) ipprovda l-possibbiltà li jinkiseb feedback pubbliku dwar l-abbozz tar-Regolament Delegat u dan irriżulta fi 3 kontributi, li appoġġaw l-approċċ meħud u li offrew suġġerimenti komplementari dwar l-applikazzjoni tar-regoli fir-Renju Unit.
            
            
               3.ELEMENTI ĠURIDIĊI TAL-ATT DELEGAT
            
            
               Il-bażi legali għar-regolament delegat huwa l-Artikolu 49(5) tar-Regolament (UE) 2017/625, li jpoġġi obbligu fuq il-Kummissjoni biex taġixxi.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 8.3.2019
            
            
               li jistabbilixxi r-regoli dwar ir-rekwiżiti speċifiċi għat-taħriġ tal-persunal biex iwettaq ċerti kontrolli fiżiċi fil-postijiet ta’ kontroll fuq il-fruntiera
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali)
                  1
               , u b’mod partikolari l-Artikolu 49(5) tiegħu,
            
            
               Billi:
            
            
               (1)Ir-Regolament (UE) 2017/625 jistabbilixxi r-regoli dwar it-twettiq ta’ kontrolli uffiċjali mill-awtoritajiet kompetenti tal-Istati Membri fuq annimali u oġġetti li jidħlu fl-Unjoni sabiex jivverifikaw il-konformità mal-leġiżlazzjoni tal-katina agroalimentari tal-Unjoni.
            
            
               (2)L-Artikolu 5(4) tar-Regolament (UE) 2017/625 jirrikjedi li l-impjegati kollha li jwettqu l-kontrolli uffiċjali u attivitajiet uffiċjali oħra jeħtiġilhom jirċievu taħriġ xieraq għall-qasam ta’ kompetenza tagħhom. Il-Kapitolu I tal-Anness II tar-Regolament (UE) 2017/625 jistabbilixxi s-suġġetti għat-taħriġ tal-persunal li jwettaq il-kontrolli uffiċjali u attivitajiet uffiċjali oħra.
            
            
               (3)L-Artikolu 21(2)(c) tar-Regolament (UE) 2017/625 jesiġi li l-awtoritajiet kompetenti jwettqu l-kontrolli uffiċjali fuq l-annimali li jiġu ppreżentati fil-postijiet ta’ kontroll fuq il-fruntiera biex jivverifikaw il-konformità mar-rekwiżiti tat-trattament xieraq tal-annimali u b’mod partikolari mar-regoli li japplikaw għat-trasport tagħhom fl-Unjoni. It-tali kontrolli uffiċjali jridu jinkludu l-kontrolli dwar l-istat ta’ saħħa tal-annimali li jkunu qed jiġu ttrasportati u fuq il-mezz ta’ trasport.
            
            
               (4)L-Artikolu 21(3) tar-Regolament (UE) 2017/625 jirrikjedi li matul it-twettiq tal-kontrolli uffiċjali l-awtoritajiet kompetenti jieħdu l-miżuri meħtieġa biex jipprevjenu jew inaqqsu għall-minimu kwalunkwe dewmien bejn it-tagħbija tal-annimali u t-tluq tagħhom. Jekk l-annimali jkollhom jinżammu waqt it-trasport għal aktar minn sagħtejn, l-awtoritajiet kompetenti jridu jiżguraw li jsiru arranġamenti xierqa għall-kura tal-annimali u, fejn neċessarju, it-tmiegħ, it-tisqija, il-ħatt u l-akkommodazzjoni tagħhom. Għalhekk jixraq li l-persunal li jassisti lill-veterinarju uffiċjali fit-twettiq tal-kontrolli fiżiċi fuq l-annimali fil-postijiet tal-kontroll fuq il-fruntiera jkun imħarreġ b’mod speċifiku għal dak l-iskop.
            
            
               (5)L-Artikolu 47(1) tar-Regolament (UE) 2017/625 jipprevedi li ċerti kategoriji ta’ annimali u ta’ oġġetti ġejjin minn pajjiżi terzi għandhom ikunu soġġetti għall-kontrolli uffiċjali fil-post ta’ kontroll fuq il-fruntiera tal-ewwel wasla fl-Unjoni. Skont l-Artikolu 49(1) ta’ dak ir-Regolament, dawn il-kontrolli uffiċjali għandhom jinkludu l-kontrolli tad-dokumenti, il-kontrolli tal-identità kif ukoll il-kontrolli fiżiċi. 
            
            
               (6)L-Artikolu 49(2) tar-Regolament (UE) 2017/625 jipprevedi li meta l-kontrolli fiżiċi jikkonċernaw annimali, minbarra l-annimali akkwatiċi, jew laħam u ġewwieni li jittiekel, il-kontrolli fiżiċi għandhom jitwettqu minn veterinarju uffiċjali. Il-veterinarju uffiċjali jista’ jkun assistit minn persunal imħarreġ f’materji veterinarji skont ir-rekwiżiti stabbiliti f’dak ir-Regolament, u maħtur mill-awtoritajiet kompetenti għal dak l-iskop. Dan jipprevedi wkoll li l-kontrolli fiżiċi għandhom jitwettqu minn veterinarju uffiċjali jew minn persunal imħarreġ skont ir-rekwiżiti stabbiliti b’dak ir-Regolament u maħtur mill-awtoritajiet kompetenti għal dak l-iskop meta dawk il-kontrolli jikkonċernaw annimali akkwatiċi, prodotti li joriġinaw mill-annimali, minbarra laħam u ġewwieni li jittiekel, prodotti ġerminali jew prodotti sekondarji tal-annimali.
            
            
               (7)Għaldaqstant, jeħtieġ li l-persunal li jwettaq il-kontrolli fiżiċi bħala parti mill-kontrolli uffiċjali fuq l-annimali u fuq ċerti kategoriji ta’ oġġetti fil-postijiet ta’ kontroll fuq il-fruntiera jkun imħarreġ b’mod aktar speċifiku għal dak l-iskop. Jenħtieġ li t-taħriġ jiżgura li dawn il-kontrolli fiżiċi jitwettqu bl-istess livell ta’ kompetenza fil-postijiet kollha ta’ kontroll fuq il-fruntiera.
            
            
               (8)Id-Direttiva 2005/36/KE tal-Parlament Ewropew u tal-Kunsill
                  2
                tistabbilixxi programm dettaljat ta’ studju għall-kirurgi veterinarji. Dan il-programm ta’ studju jinkludi suġġetti bħall-anatomija, il-patoloġija, il-parassitoloġija, il-mediċina klinika, il-mediċina veterinarja statali u s-saħħa pubblika, il-leġiżlazzjoni veterinarja, il-produzzjoni ta’ annimali u l-iġjene tal-ikel (spezzjoni u kontrolli ta’ oġġetti tal-ikel li joriġinaw mill-annimali, iġjene tal-ikel u teknoloġija u xogħol prattiku, inkluż xogħol prattiku fil-postijiet fejn iseħħ il-qtil tal-annimali u l-ipproċessar tal-oġġetti tal-ikel). L-għarfien ta’ dawn is-suġġetti huwa meħtieġ għat-twettiq kompetenti tal-kontrolli fiżiċi fuq l-annimali, fuq prodotti li joriġinaw mill-annimali, fuq prodotti ġerminali u fuq prodotti sekondarji tal-annimali. Għalhekk jixraq li jiġu stabbiliti rekwiżiti speċifiċi għat-taħriġ tal-persunal, minbarra l-veterinarji uffiċjali, biex dawn jilħqu l-istandard ta’ prestazzjoni meħtieġ. Fil-preżent, ma ġiet identifikata l-ebda ħtieġa għall-introduzzjoni ta’ rekwiżiti speċifiċi għat-taħriġ tal-uffiċjali tas-saħħa tal-pjanti li jmorru lil hinn mir-rekwiżiti eżistenti. Għalhekk, mhux meħtieġ li l-veterinarji uffiċjali u l-uffiċjali tas-saħħa tal-pjanti uffiċjali jidħlu fil-kamp ta’ applikazzjoni ta’ dan ir-Regolament.
            
            
               (9)Jenħtieġ li l-Istati Membri jitħallew jaħtru persunal li, għalkemm ma segwiex il-programm ta’ taħriġ skont dan ir-Regolament, lesta l-attivitajiet ta’ taħriġ jew il-programmi għall-iskambju ta’ persunal imsemmija fl-Artikolu 130 tar-Regolament (UE) 2017/625, bil-kundizzjoni li dawn l-attivitajiet jew programmi jkopru l-istess suġġetti bħal dawk meħtieġa minn dan ir-Regolament.
            
            
               (10)Id-Deċiżjoni tal-Kummissjoni 93/352/KEE
                  3
                tistipula r-regoli dwar il-ħatra ta’ aġent uffiċjali, li jkun speċifikament imħarreġ biex iwettaq kontrolli fuq il-ħut fil-postijiet ta’ spezzjoni fuq il-fruntiera li jinsabu fil-portijiet fejn jinħatt il-ħut. Billi l-kamp ta’ applikazzjoni ta’ dik id-Deċiżjoni huwa kopert mir-Regolament (UE) 2017/625 u r-rekwiżiti tat-taħriġ huma stabbiliti f’dan ir-Regolament, din jenħtieġ li titħassar.
            
            
               (11)Ir-Regolament (UE) 2017/625 japplika mill-14 ta’ Diċembru 2019. Għaldaqstant, ir-regoli stabbiliti b’dan ir-Regolament jenħtieġ li japplikaw ukoll minn dik id-data,
            
            
               ADOTTAT DAN IR-REGOLAMENT:
            
            
               Artikolu 1
               Suġġett u kamp ta’ applikazzjoni
            
            
               1.Dan ir-Regolament jistabbilixxi r-regoli li jistipulaw ir-rekwiżiti speċifiċi għat-taħriġ tal-persunal li ġej kif imsemmi fl-Artikolu 49(2)(a) u (b) tar-Regolament (UE) 2017/625, li jwettaq il-kontrolli fiżiċi fil-postijiet ta’ kontroll fuq il-fruntiera:
            
            
               (a)persunal li jassisti veterinarju uffiċjali fit-twettiq tal-kontrolli fiżiċi fuq l-annimali, minbarra annimali akkwatiċi, jew fuq laħam u ġewwieni li jittiekel;
            
            
               (b)persunal li jwettaq il-kontrolli fiżiċi fuq annimali akkwatiċi, fuq prodotti li joriġinaw mill-annimali minbarra dawk imsemmija fil-punt (a), fuq prodotti ġerminali jew fuq prodotti sekondarji tal-annimali.
            
            
               2.Dan ir-Regolament ma għandux japplika għall-veterinarji uffiċjali u għall-uffiċjali tas-saħħa tal-pjanti. 
            
            
               Artikolu 2
               Obbligi ġenerali tal-awtoritajiet kompetenti dwar it-taħriġ
            
         
         
            
               1.Il-persunal li qed issir referenza għalih fl-Artikolu 1(1)(a) u (b) jista’ jassisti lill-veterinarju uffiċjali fit-twettiq ta’ kontrolli fiżiċi jew iwettaq il-kontrolli fiżiċi skont l-Artikolu 49(2) tar-Regolament (UE) 2017/625 biss meta jkun temm b’suċċess programm ta’ taħriġ li jikkonforma mar-rekwiżiti tal-Artikolu 3 ta’ dan ir-Regolament (il-programm ta’ taħriġ). 
            
            
               2.L-awtoritajiet kompetenti għandhom jiżviluppaw u jorganizzaw il-programm ta’ taħriġ biex jiżguraw li l-kontrolli fiżiċi msemmija fl-Artikolu 1 jitwettqu skont il-livell meħtieġ ta’ kompetenza teknika u għarfien espert. Il-programm ta’ taħriġ għandu jkun kemm teoretiku kif ukoll prattiku.
            
            
               3.L-awtoritajiet kompetenti għandhom iżommu r-rekords tal-programm ta’ taħriġ f’forma stampata jew f’forma elettronika għal kull individwu, inkluż id-dati, it-tul tat-taħriġ, id-deskrizzjoni tal-programm, u, fejn xieraq, iċ-ċertifikati li jattestaw it-tlestija b’suċċess tal-programm ta’ taħriġ mill-persunal. L-awtoritajiet kompetenti fi Stat Membru għandhom jiżguraw li kull post ta’ kontroll fuq il-fruntiera f’dak l-Istat Membru jkollu aċċess għar-rekords tat-taħriġ miżmuma f’format stampat jew elettroniku. 
            
            
               Artikolu 3
               Rekwiżiti dwar is-suġġetti koperti mill-programm ta’ taħriġ
            
            
               1.Il-kontenut tal-programm ta’ taħriġ għandu jiġi ddeterminat skont l-annimali u l-oġġetti li għalihom huma magħżula l-postijiet ta’ kontroll fuq il-fruntiera u l-kompiti u r-responsabbiltajiet li għalihom huwa assenjat il-persunal. 
            
            
               2.Il-programm ta’ taħriġ għandu jkopri s-suġġetti li ġejjin:
            
            
               (a)il-leġiżlazzjoni applikabbli tal-Unjoni dwar id-dħul fl-Unjoni ta’ annimali u ta’ oġġetti, inklużi l-proċeduri u l-attivitajiet li jridu jitwettqu waqt u wara l-kontrolli fiżiċi;
            
            
               (b)il-prinċipji ġenerali tal-eżaminar tal-annimali;
            
            
               (c)l-eżaminar ta’ kemm l-annimali jifilħu għall-ivvjaġġar;
            
            
               (d)l-aspetti prattiċi tal-immaniġġjar tal-annimali f’konformità mal-leġiżlazzjoni tal-Unjoni, inklużi l-arranġamenti li jimpedixxu jew inaqqsu d-dewmien fil-postijiet ta’ kontroll fuq il-fruntiera u, fejn meħtieġ, it-tmiegħ, it-tisqija, il-ħatt u l-akkommodazzjoni tagħhom;
            
            
               (e)l-eżaminar sensorjali tal-oġġetti;
            
            
               (f)l-eżaminar tal-mezzi tat-trasport u tal-kundizzjonijiet tat-trasport, inklużi l-ġestjoni ta’ oġġetti sensittivi għat-temperatura (katina tal-kesħa) u t-trasport tal-annimali;
            
            
               (g)l-identifikazzjoni ta’ speċijiet ta’ annimali, inkluż, fejn xieraq, l-identifikazzjoni ta’ speċijiet aljeni invażivi kif iddefiniti fil-punt (2) tal-Artikolu 3 tar-Regolament (UE) Nru 1143/2014 tal-Parlament Ewropew u tal-Kunsill
                  4
                introdotti permezz ta’ annimali u ta’ oġġetti;
            
            
               (h)il-proċeduri ta’ kontroll, dwar:
            
            
               (i)l-użu tat-tagħmir;
            
            
               (ii)l-implimentazzjoni ta’ pjanijiet ta’ monitoraġġ;
            
            
               (iii)il-proċeduri ta’ teħid ta’ kampjuni u analiżi tal-laboratorju fir-rigward tal-annimali u l-aspetti tas-saħħa tal-annimali u tas-saħħa pubblika;
            
            
               (i)il-metodi għall-interpretazzjoni tar-riżultati tat-testijiet tal-laboratorju u d-deċiżjonijiet relatati skont ir-rekwiżiti tal-leġiżlazzjoni applikabbli tal-Unjoni;
            
            
               (j)il-valutazzjoni tar-riskju, inkluż il-ġbir tad-data dwar is-saħħa tal-annimali u dik pubblika sabiex jitwettqu kontrolli fiżiċi apposta skont il-każ;
            
            
               (k)il-prevenzjoni ta’ kontaminazzjoni kroċjata u l-konformità mal-istandards rilevanti tal-bijosigurtà;
            
         
         
            
               (l)ir-rekwiżiti ta’ ttikkettar għall-oġġetti msemmija fl-Artikolu 47(1)(b) tar-Regolament (UE) 2017/625;
            
            
               (m)l-investigazzjonijiet u t-tekniki ta’ kontroll immirati biex jiskopru prattiki frawdolenti jew qarrieqa fil-kummerċ.
            
            
               Artikolu 4
               Attivitajiet ta’ taħriġ u programmi għall-iskambju tal-persunal organizzati skont l-Artikolu 130 tar-Regolament (UE) 2017/625
            
            
               Permezz ta’ deroga mill-Artikolu 2(1), il-persunal imsemmi fl-Artikolu 1(1)(a) u (b) jista’ jassisti lill-veterinarju uffiċjali fit-twettiq tal-kontrolli fiżiċi jew biex iwettaq il-kontrolli fiżiċi skont l-Artikolu 49(2) tar-Regolament (UE) 2017/625 meta dawn ikunu ġew imħarrġa fil-qafas ta’ attivitajiet ta’ taħriġ jew programmi għall-iskambju ta’ persunal organizzati skont l-Artikolu 130 tar-Regolament (UE) 2017/625, sakemm tali attivitajiet jew programmi jkopru l-kontenut u s-suġġetti tal-programm ta’ taħriġ imsemmija fl-Artikolu 3(2) ta’ dan ir-Regolament. 
            
            
               Artikolu 5
               Tħassir
            
            
               Id-Deċiżjoni 93/352/KEE hija mħassra.
            
            
               Artikolu 6
               Dħul fis-seħħ u data tal-applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Huwa għandu japplika mill-14 ta’ Diċembru 2019.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 8.3.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        ĠU L 95, 7.4.2017, p. 1.
               
               
                  
                     (2)
                  
                        Id-Direttiva 2005/36/KE tal-Parlament Ewropew u tal-Kunsill tas-7 ta’ Settembru 2005 dwar ir-rikonoxximent ta’ kwalifiki professjonali (ĠU L 255, 30.9.2005, p. 22).
               
               
                  
                     (3)
                  
                        Id-Deċiżjoni tal-Kummissjoni 93/352/KEE tal-1 ta’ Ġunju 1993 li tippreskrivi derogi mill-kondizzjonijiet tal-approvazzjoni tal-postijiet tal-ispezzjoni fuq il-fruntiera li jinsabu fil-portijiet fejn il-ħut jiġi żbarkat (ĠU L 144, 16.6.1993, p. 25).
               
               
                  
                     (4)
                  
                        Ir-Regolament (UE) Nru 1143/2014 tal-Parlament Ewropew u tal-Kunsill tat-22 ta’ Ottubru 2014 dwar il-prevenzjoni u l-ġestjoni tal-introduzzjoni u t-tixrid ta’ speċijiet aljeni invażivi (ĠU L 317, 4.11.2014, p. 35).